Ridley Scott

**Sir Ridley Scott** (* 30. November 1937 in South Shields, England) is en britischen Filmspeelbaas un Filmproduzent.

Scott gellt vundaag as een vun de bedüdensten Speelbasen mit groot Inwirken. He hett de Vertellorden vun verschedene Genres, as vör allen ok den modernen Hollywood-Actionfilm, bedüden mitprägt. Siene Filmen *Alien*, *Blade Runner*, *Thelma & Louise* un *Gladiator* weern filmhistoorsch stilbilln. Ok sien Broder Tony Scott is en bekannten Hollywood-Speelbaas. Tosamen bedrieft se siet de 1970er Johren de Produkschoonsfirma för Warffilmen *Ridley Scott Associates (RSA)* un siet 1995 de Filmprodukschoonsfirma *[[Scott Free Productions]]*. Scott is 2003 vun de britischen Königsche vun wegen sien Verdeensten üm de Kunst to’n Ridder slahn worrn. Sien Söhn Jake un sien Dochter Jordan arbeit ok in’t Filmgewarf.

## Levensloop
Scott sien Vadder weer Soldat vun Beroop, de bi de *Royal Engineers* (Kampünnerstüttenstruppen) vun de britischen Armee deent hett. He kreeg em dorüm nich faken to sehn. Na Tieten in Cumbria, Wales un Düütschland hett sik de Familie in Stockton-on-Tees in’n Noorden vun England daallaten. De industriell prägte Landschop dor weer laterhen Inspiratschoon för Szenen in den Film *Blade Runner*.

Vun 1954 bit 1958 hett Scott an’t *[[West Hartlepool College of Art]]* Grafik-Design un Maleree lehrt un dat Diplom mit Utteken maakt. Dorophen hett he Grafik-Design an’t Royal College of Art in London studeert, wo David Hockney een vun sien Mitstudenten weer. 1963 hett he dat Studium mit Utteken afslaten. He kreeg dorna en Reisstipendium för een Johr in de USA un arbeit in de Tiet bi Time Life, Inc., woneem he mit de Dokumentaristen Richard Leacock un Donn Alan Pennebaker arbeit hett.

As he torüchkeem, hett he 1965 en Lehrsteed as Szenenbillner bi de BBC an. Dordör hett he mitarbeit an Feernsehprodukschonen as *Z-Cars* oder de Science-Fiction-Reeg *Out of the Unknown*. Dat duer nich lang, bit he in dat Trainingsprogramm för Speelbasen opnahmen worrn is un he denn eenige Episoden sülvst inszeneert hett.

1968 is Scott vun de BBC weggahn, üm *Ridley Scott Associates (RSA)* to grünnen. An dat Projekt hebbt blangen sien Broder Tony Speelbasen as Alan Parker, Hugh Hudson un Hugh Johnson mitarbeit. *RSA* is in Europa to een vun de spoodrieksten Hüüs för Warffilm opstegen, för dat Scott mehr as 2000 Warfspots inszeneert hett. Vele dorvun sünd op de Festspelen vun Cannes un Venedig uttekent worrn.

In de Filmbranche gellt Ridley Scott as en ökonoomschen Speelbaas, vun wegen dat he normalerwies mit’n Drüddel vun de Dreihdaag utkummt as annere Kollegen. He sülvst meen, dat he dat sien fröhere Arbeit as Speelbaas för Video- un Warfspots to verdanken hett, aver ok den Ümstand, dat he eenige Szenen mit bit to föffteihn Kameras gliektietig dreiht.

## Historie vun sien Warken

En Markenteken för Scott is sien utprägten ästheetschen un malerischen visuellen Stil, den he sik in sien johrelangen Insichten in de Produkschoon vun Warfspots anegent hett. Sien eersten Themenfilm *The Duellists* vun 1977 weer keen groten kommerziellen Spood, fünn aver bi de Kritik noog Acht, dat he dorna de Mööglichkeit harr, 1979 den Science-Fiction-Film *Alien* to dreihn. Sien nächsten Film *Blade Runner* (1982) baseert op den Roman *[[Do Androids Dream of Electric Sheep?]]* vun Philip K. Dick. Dat düstere futuristische Wark hett visuell so’n starken Indruck maakt, dat dordör en hele Generatschoon vun Cyberpunk Literatur, Musik un Kunst inspireert worrn is.

1985 hett Scott den Film *Legend* dreiht, de – as ok wietere Nafolgers – nich an den Spood vun de fröheren Warken ranrecken deen, mit de Tiet aver to en Fantasy-Kultfilm worrn is un 2002 mit en restaureerten Director’s Cut nee opleggt weer. Faken weer kritiseert, dat Scott den visuellen Stil vör den Inholt un de Charakters vun die Figuren stellen de. Dat Gegendeel hett Scott 1991 mit den Film *Thelma & Louisse* bewiest, för den he ok sien eerste Nomineeren för den Oscar kregen hett.

In de Folg geve dat wedder eenige Filmen, de künstlerisch un kommerziell dörfallen sünd. Sünners de Militärfilm *G.I. Jane* is vun vele Kritikers angrepen worrn, vun wegen dat he en nich differenzeerte Pro-Militär-Ansicht dorstellen de. Mit en groten Triumph harr Scott in’t Johr 2000 en Comeback mit den Film *Gladiator*, de bi de Tokiekers düchtig goot ankamen is un ünnern annern as beste Film mit den Oscar uttekent worrn is. Ok för de beste Regie weer he nomineert, hett den Pries aver nich wunnen. Nochmol nomineert weer he för den kontroversen Kriegsfilm *Black Hawk Down* vun 2001, den en verunglückten Militärinsatz in Somalia as Thema hett un in beindruckende Biller ümsett. *Black Hawk Down* hett dat ne’ere Dorstellen vun Action prägt un hett de dokumentaarsche Kameraföhren to’n Dörbrook in de Filmkunst holpen.

Tosamen mit dien Broder Tony hett he för den US-amerikaanschen Kavelsenner TNT De Minireeg *The Company* dreiht. 2008 segg he, dat he 25 Johr töven müsst hett, bit he de Rechten an dat Book *[[The Forever War]]* vun Joe Haldeman för en Verfilmen kregen hett. Dat Book will he nu in 3D verfilmen, womit he torüch kummt na’t Science-Fiction-Genre.

För den US-Feernsehsenner CBS produzeert he siet 2009 de Reeg *Good Wife*, de in Düütschland siet März 2010 bi ProSieben utstrahlt warrt. Ok bi disse Reeg hett he mit sien Broder Tony tosamenarbeit. Mit *Robin Hood* hett he 2010 wedder en Historienfilm vörleggt, de ok mit go’e Kritiken bedacht worrn is.

Projekten, an de he arbeiten deit, sünd to’n Bispeel de eerste Verfilmen vun den Roman *[[Brave New World]]* vun Aldous Huxley, den he tosamen mit Leonardo DiCaprio produzeert. Scott warrt dorbi wohrschienlich ok de Regie övernehmen. Aktuell arbeit he an en Prequel to sien eersten groten Film *Alien*. De Vörgeschicht schall in 3D dreiht warrn un twee Deelen ümfaten. De Produkschoonsfirma 20th Century Fox plaant den Kinostart för den eersten Deel Enn 2011.

## Filmografie (Utwahl)

## Utteken
Ridley Scott is bit hüüt (Januar 2011) mit dörteihn Filmpriesen uttekent worrn un wee för 33 wietere Priesen nomineert, dorünner ok  dreemol för den *[[Oscar]]* in de Kategorie *[[Oscar/Best Speelbaas|Best Speelbaas]]*. Wunnen hett he ünner annern:
* 1977: den *Pries för’t eerste Wark* vun de *[[Filmfestspelen in Cannes]]* för *The Duellists*
* 1978: den *[[David di Donatello Filmpries]]* in de Kategorie *Best Speelbaas – utlännsch Film* för *The Duellists*
* 1980: den *[[Saturn-Pries]]* in de Kategorie *[[Saturn-Pries för den besten Speelbaas|Best Speelbaas]]* för *Alien*
* 1991: den *Golden Spike* vun’t Valladolid International Film Festival* för *Thelma & Louise*
* 1992: den *ALFS Award* in de Kategorie *Speelbaas vun’t Johr* för *Thelma & Louise*
* 1992: den *Bodil Award* in de Kategorie *Best Nich-europääsche Film* för *Thelma & Louise*
* 1995: den *Michael Balcon Award*
* 2001: den *Director’s Achievement Award* vun’t *Palm Springs International Film Festival*
* 2002: den *Emmy* in de Kategorie *Rutragen Wark för’t Feernsehn* för *The Gathering Storm*
* 2003: den *Film Excellence Award* vun’t *Boston Filmfestival*

== Literatur ==
* Inge Kirsner: *Actionästhet, Vielfilmer, Identitätssucher: Ridley Scott und seine Kinowelten.* In: Thomas Bohrmann, Werner Veith, Stephan Zöller (Rgv.): *Handbuch Theologie und Populärer Film. Band 2.* Ferdinand Schöningh, Paderbuorn 2009, ISBN 978-3-506-76733-2, S. 111-121.

== Weblinken ==

* 
* [https://portal.d-nb.de/opac.htm?query=Woe%3D119070405&method=simpleSearch Literatur vun un över Ridley Scott] bi de [[Düütsch Natschonalbökeree|Düütschen Natschonalbökeree]]
* [http://www.sueddeutsche.de/kultur/ridley-scott-wird-brot-und-bruderkaempfe-1.795543 Fritz Göttler: *Ridley Scott wird 70 – „Brot und Bruderkämpfe“'' – sueddeutsche.de (29. November 2007)]
* Biografie bi film-zeit.de

## Borns